FN เตรียมเปิดสาขาที่ 9 “หาดใหญ่” เม.ย.นี้
FN เตรียมเปิดสาขา “หาดใหญ่” เป็นสาขาที่ 9 เม.ย.60 รับไฮซีซั่นช่วงซัมเมอร์ เจาะกลุ่มนักท่องเที่ยวไทย-ต่างชาติ หนุนผลงานเติบโต
23 เม.ย. 2560

นายเบญจ์เยี่ยม ส่งวัฒนา ประธานเจ้าหน้าที่บริหาร บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN เปิดเผยว่า บริษัทเตรียมที่จะเปิดสาขาใหม่เป็นแห่งที่ 9 ที่อำเภอหาดใหญ่ จังหวัดสงขลา โดยมีกำหนดเปิดให้บริการภายในเดือนเมษายน 2560 โดยสาขาดังกล่าวบริษัทฯใช้งบลงทุนประมาณ 18 ล้านบาท
ทั้งนี้การขยายสาขาดังกล่าวจะเป็นการเพิ่มช่องทางการจัดจำหน่ายสินค้า และตอบสนองความต้องการของผู้บริโภคให้มากขึ้น พร้อมทั้งขยายฐานลูกค้าที่เป็นนักเดินทางทั้งชาวไทย และต่างประเทศ รวมถึงลูกค้าในพื้นที่ภาคใต้มากขึ้นอีกด้วย ซึ่งจะส่งผลให้รายได้ ในปี 2560 มีทิศทางที่ปรับตัวเพิ่มสูงขึ้นตามการขยายสาขาที่มากขึ้น
โดยบริษัทมีแผนที่จะขยายสาขาอย่างน้อยปีละ 2 สาขา รวมถึงในปีนี้บริษัทตั้งเป้าเพิ่มสัดส่วนสินค้าของ FN เพื่อเพิ่มความสามารถในการทำกำไรให้กับบริษัทฯ รวมถึงบริษัทฯจะมีรายได้จากค่าเช่าพื้นที่ที่คาดว่าจะเพิ่มขึ้นหลังการปรับปรุงพื้นที่ และขยายสาขาใหม่เพิ่มเติม ซึ่งจะช่วยหนุนแนวโน้มการเติบโตของรายได้ และกำไรสุทธิในระยะยาว
ในขณะที่ผลประกอบการของบริษัทฯประจำปี 2559 สิ้นสุดวันที่ 31 ธันวาคม 2559 บริษัทฯ มีกำไรสุทธิอยู่ที่ 146.36 ล้านบาท และมีรายได้รวมอยู่ที่ 1,098.67 ล้านบาท
“การขยายสาขาของเราเป็นไปตามแผนที่วางไว้ โดยสาขาที่ 9 ที่หาดใหญ่นั้นถือว่าเป็นพื้นที่ที่มีศักยภาพสูง เนื่องจากมีประชากรที่หนาแน่น มีกำลังซื้อที่ดี ยังมีนักท่องเที่ยวทั้งชาวไทย และต่างชาติเดินทางเป็นจำนวนมาก ซึ่งเราเชื่อว่าสาขาที่หาดใหญ่จะได้รับการตอบรับที่ดีจากลูกค้า ในขณะเดียวกันเรามีแผนที่จะเพิ่มความสามารถในการทำกำไรทั้งการเพิ่มสัดส่วนสินค้าที่มีมาร์จิ้นสูง และรายได้จากการให้เช่าพื้นที่อีกด้วย” นายเบญจ์เยี่ยมกล่าว